Ministrul Agriculturii, Florin Barbu, a declarat sâmbătă, 23 martie, că, de sărbătorile pascale, fermierii vor vinde carnea de miel la un "preţ decent", care să le acopere cheltuielile şi să le aducă "un mic profit".
Ministrul Agriculturii a fost întrebat cât va costa kilogramul de carne de miel în apropierea Paştelui.
"Nu pot să dau un preţ estimat, pentru că vreau să fie o piaţă corectă a vânzării cărnii de miel în perioada sărbătorilor pascale. Din discuţiile pe care le-am avut cu fermierii, mi-au spus foarte clar că vor avea un preţ decent astfel încât să poată să-şi scoată cheltuielile şi, bineînţeles, să aibă şi un mic profit, pentru că toată lumea munceşte pentru acest lucru", a spus Florin Barbu la Prima TV.
Ministrul Agriculturii a precizat că, anul trecut, kilogramul de carne de miel "a fost undeva la 25 de lei". Întrebat dacă anul asta va fi mai mult, a răspuns: "Eu nu cred că va fi. Eu sunt sigur că fermierii români vor vinde la preţul corect".
"Nu pot să influenţez piaţa. Dacă, în calitatea mea de ministru, dau un preţ, sigur că voi influenţa piaţa. Nu vreau să fac acest lucru. Sunt sigur că fermierii vor avea un preţ corect pentru români la carnea de miel", a adăugat Florin Barbu.
Ministrul Agriculturii a mai fost întrebat câte oi mai exportăm în ţările arabe.
"Suntem net exportatori de carne de ovină. 17% din consumul din UE este asigurat de către ovinele din România. Exportăm între cinci şi şase milioane de capete pe an. Suntem o forţă în sectorul ovin. În ţările arabe, 90% din import se face din România", a explicat Barbu.
Recent, un grup de ciobani de pe o rețea de socializare propune o alianță între oieri pentru un preț minim al mieilor de Paște din acest an. Ei vor să nu mai fie promovate pe "Grupul Ciobanilor Adevărați" postările care nu respectă acest prag minim.
...citeste mai departe despre "Cu cât s-ar putea vinde mielul de Paște anul acesta. Ministrul Agriculturii: "Nu pot să influenţez piaţa"" pe Ziare.com